SETT PÅ MÅKEN: Her sitter mannen og grillet måker i en park i Bergen sentrum. I løpet av en kort morgenstund sist onsdag drepte og spiste mannen tre måker. Foto: Privat

Grillet måker midt i sentrum

BERGEN (VG) Mannen lokket måkene til seg med brødsmuler, tok livet av dem med hendene og la dem på engangsgrillen. Så spiste han rubbel og bit.

29. juni 2008

Artikkelen er over 12 år gammel

- Jeg trodde nesten ikke det var sant. Man vet liksom ikke hva man skal synes eller tenke om noe slikt, sier kvinnen (23) som fotograferte den spesielle grillseansen midt i Bergen sentrum grytidlig onsdag morgen.

Hun var på vei hjem fra jobb sammen med en arbeidskollega da de oppdaget at noe svært uvanlig foregikk i parken bare et steinkast fra Den Nationale Scene, skriver ba.no.

Tre på grillen

- Vi stoppet for kjøpe oss mat i en kiosk. Plutselig ser venninnen min at en uteligger gjør en bevegelse med armen og at han holder en død fiskemåke i hånden. Deretter legger han den på grillen.

De to gikk nærmere, og oppdaget til sin store overraskelse at det lå tre måker på de to engangsgrillene mannen hadde fyrt opp i parken.

23-åringen sier at han hadde med seg rikelig med brødsmuler som han brukte som lokkemiddel.

Flere forbipasserende stoppet opp for å se hva som foregikk, uten at det så ut som om han lot seg forstyrre av det. Kvinnen håper det nå blir satt en stopper for måkespisingen.

Ifølge en av landets fremste eksperter på måker, ornitolog Per Gustav Thingstad ved Vitenskapsmuseet ved Norges teknisk-vitenskapelige universitet (NTNU) i Trondheim, innebærer det ingen helserisiko å spise måker.

- Ikke farlig

- Nei, farlig er det ikke. Hvis det er parasitter i fuglen så vil jo ikke det være noe problem ved steking. Jeg vil tro det er litt transmak, men i utgangspunktet er det ikke verre å spise måker enn for eksempel ender.

Derimot er det forbudt å drepe måker i yngletiden, sier ornitolog Thingstad.

Publisert: 29.06.08 kl. 09:52

Les også

Mer om Utrolige historier